Іван Літвіновіч

**Іва́н Уладзі́меравіч Літвіно́віч** (лац. *Ivan Uładzimieravič Litvinovič*,  26 чэрвеня 2001, Вялейка, Беларусь) — беларускі батутыст. Чэмпіён Эўропы і сьвету, Алімпійскі чэмпіён 2020 і 2024 гадоў.

## Жыцьцяпіс
Пачаў займацца скачкамі на батуце ў васьмігадовым ўзросьце, да гэтага займаўся акрабатыкай паводле прыкладу маці Тацьцяны Аляксандраўны — майстра спорту СССР па спартовай акрабатыцы. Выхаванец Вілейскай ДЮСШ, першы трэнэр — Пётар Зайцаў.

Скончыў Вялейскую сярэднюю школу №1 і Вялейскі дзяржаўны каледж па спэцыяльнасьці «аўтамабільны сьлесар». Навучаецца ў Беларускім дзяржаўным унівэрсытэце фізычнай культуры.

Трэнуецца ў Рэспубліканскім цэнтры алімпійскай падрыхтоўкі па гімнастычных відах спорту пад кіраўніцтвам Вольгі Ўласавай. Спартовец-інструктар нацыянальнай каманды Рэспублікі Беларусь па скачках на батуце. Майстар спорту Рэспублікі Беларусь міжнароднага клясу (2019).

## Спартовая кар’ера
На чэмпіянаце сьвету 2017 году ў Сафіі здабыў срэбны мэдаль у адной з узроставых груп і заняў другое месца ў катэгорыі 15–16 гадоў разам з Даніілам Валынцавым. На чэмпіянаце Эўропы 2018 году ў Баку ўзяў залаты мэдаль у юніёрскім разрадзе і залаты мэдаль у камандным заліку. Выступаў на III Юнацкіх Алімпійскіх гульнях 2018 году, дзе заняў чацьвёртае месца.

У 2019 годзе выйграў срэбны мэдаль у індывідуальным заліку і залаты мэдаль у камандных спаборніцтвах (разам з Уладзіславам Ганчаровым, Алегам Рабцавым і Аляксеем Дударавым) на Чэмпіянаце сьвету ў Токіё. У індывідуальных скачках на першым этапе Кубка сьвету 2020 ўзяў срэбны мэдаль, што дазволіла атрымаць алімпійскую ліцэнзію ў Токіё.

На чэмпіянаце Эўропы 2020 ў Сочы ў індывідуальных спаборніцтвах заняў 22 месца, у камандным заліку здабыў залаты мэдаль (разам з У. Ганчаровым, А. Рабцавым і А. Дударавым).

На XXXII летніх Алімпійскіх гульнях 2020 у Токіё ў індывідуальным заліку заваяваў залаты мэдаль, набраўшы 61,715 бала. Гэта быў першы мэдаль Беларусі на спаборніцтвах.

### Дасягненьні
*  Алімпійскі чэмпіён: 2020 (індывідуальны);
*  Чэмпіён сьвету: 2019 (індывідуальны);
*  Чэмпіён Эўропы: 2018 (індывідуальны, сярод юніёраў), 2018 (у камандзе, сярод юніёраў), 2020 (у камандзе);
*  Срэбраны прызэр Чэмпіянату сьвету: 2019 (індывідуальны).

## Узнагароды і званьні
Узнагароджаны Ганаровай граматай Міністэрства спорту і турызму Рэспублікі Беларусь (2020). У 2019 годзе стаў «Асобай году» на думку рэдакцыі «Рэгіянальнай газеты».

## Грамадзянская пазыцыя
Літвіновіч — падпісант ліста ў падтрымку Лукашэнкі пасьля выбараў 2020 году. Пасьля перамогі на Алімпіядзе Літвіновіча спрабавалі спытаць пра палітыку расейскія журналісты з газэты «Спорт-Экспресс». Ён прызнаў, што падпісаў праўладны ліст, сказаўшы, што заўсёды «лічыў спорт па-за палітыкай». Далейшыя пытаньні перарвала прадстаўніца адміністрацыйнага блёку зборнай Беларусі, заявіўшы, што спартовец паводле Алімпійскай хартыі ня можа гаварыць пра палітыку, хаця насамрэч артыкул 50 забараняе не выказваньні стасоўна палітыкі, а палітычную прапаганду.

## Крыніцы

## Вонкавыя спасылкі
* Профіль на сайце Алімпійскіх гульняў 2020 
* Малады батутыст Іван Літвіновіч: Я зламаў сківіцу сваім жа каленам. // Звязда 

Катэгорыя:Нарадзіліся ў Вялейцы
Катэгорыя:Майстры спорту Беларусі міжнароднай клясы
Катэгорыя:Беларускія скакуны на батуце
Катэгорыя:Беларускія алімпійскія чэмпіёны
Катэгорыя:Гімнасты і гімнасткі на летніх Алімпійскіх гульнях 2020 году
Катэгорыя:Гімнасты і гімнасткі на летніх Алімпійскіх гульнях 2024 году
Катэгорыя:Чэмпіёны летніх Алімпійскіх гульняў 2020 году
Катэгорыя:Чэмпіёны летніх Алімпійскіх гульняў 2024 году